CELEX: 62010TN0178
Language: el
Date: 2010-04-21 00:00:00
Title: Υπόθεση T-178/10: Προσφυγή-αγωγή της 21ης Απριλίου 2010 — Ισπανία κατά Ευρωπαϊκής Επιτροπής

19.6.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 161/52
            
         
      Προσφυγή-αγωγή της 21ης Απριλίου 2010 — Ισπανία κατά Ευρωπαϊκής Επιτροπής
      (Υπόθεση T-178/10)
      (2010/C 161/82)
      Γλώσσα διαδικασίας: η ισπανική
      
         Διάδικοι
      
      
         Προσφεύγον-ενάγον: Βασίλειο της Ισπανίας (εκπρόσωπος: N. Díaz Abad)
      
         Καθής-εναγόμενη: Ευρωπαϊκή Επιτροπή
      
         Αιτήματα του προσφεύγοντος-ενάγοντος
      
      Το προσφεύγον-ενάγον ζητεί από το Γενικό Δικαστήριο:
      
                  —
               
               
                  να ακυρώσει την από 22 Φεβρουαρίου 2010 απόφαση της Ευρωπαϊκής Επιτροπής περί αναστολής των ενδιάμεσων πληρωμών που ζήτησε η Ισπανία μεταξύ της 17ης Νοεμβρίου και της 30ής Δεκεμβρίου 2009 και, επικουρικώς, να ακυρώσει μερικώς την απόφαση αυτή κατά το μέρος που αφορά τις εξής αιτήσεις ενδιάμεσων πληρωμών:
                  
                              —
                           
                           
                              2007ES161PO008 Ανδαλουσία
                           
                           
                              94 370 752,75 ευρώ
                           
                        
                              —
                           
                           
                              2007ES161PO008 Ανδαλουσία
                           
                           
                              479 712 483,22 ευρώ
                           
                        
                              —
                           
                           
                              2007ES162PO001 Κανταβρία
                           
                           
                              4 697 332,79 ευρώ
                           
                        
                              —
                           
                           
                              2007ES162PO006 Καταλωνία
                           
                           
                              15 392 569,98 ευρώ
                           
                        
                              —
                           
                           
                              2007ES162PO008 Αραγωνία
                           
                           
                              12 451 358,48 ευρώ
                           
                        
            
                  —
               
               
                  να κρίνει βάσιμο το αίτημα να καταβληθούν από την Επιτροπή οι τόκοι υπερημερίας εξαιτίας της καθυστερήσεως της πραγματικής καταβολής των ενδιάμεσων πληρωμών που αδικαιολόγητα ανεστάλησαν, και
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            
         Ισχυρισμοί και κύρια επιχειρήματα
      
      Η παρούσα προσφυγή-αγωγή στρέφεται κατά της αποφάσεως της Επιτροπής περί διακοπής της προθεσμίας καταβολής ορισμένων πληρωμών που ζήτησε η Ισπανία μεταξύ της 17ης Νοεμβρίου και της 30ής Δεκεμβρίου 2009. Η διακοπή αυτή αφορά είκοσι ενδιάμεσες πληρωμές συνολικού ύψους 1 890 708 859,51 ευρώ.
      Προς στήριξη των αιτημάτων της, η προσφεύγουσα προβάλλει τους ακόλουθους λόγους:
      
                  —
               
               
                  παράβαση του άρθρου 91, παράγραφος 1, περίπτωση α', του κανονισμού 1083/2006 (1), καθόσον η Επιτροπή, χωρίς να δημοσιοποιήσει έκθεση κοινοτικού ή εθνικού φορέα λογιστικού ελέγχου μέσω της οποίας θα ήταν δυνατό να αποδειχτεί η ύπαρξη σημαντικών ελαττωμάτων στη λειτουργία των συστημάτων διαχειρίσεως και ελέγχου και, παρότι δεν υπήρχαν τέτοιου είδους ελαττώματα, διέκοψε με την προσβαλλόμενη απόφαση την προθεσμία καταβολής ορισμένων ενδιάμεσων πληρωμών που ζήτησε η Ισπανία.
               
            
                  —
               
               
                  μη τήρηση των στρατηγικών ελέγχου που ενέκρινε η Επιτροπή, καθόσον αυτή διέκοψε την προθεσμία καταβολής των προαναφερθεισών ενδιάμεσων πληρωμών, επειδή έκρινε ότι η ανυπαρξία ελέγχων συστημάτων συνιστά σημαντική καθυστέρηση κατά την εκτέλεση των στρατηγικών, παρότι οι στρατηγικές αυτές παρέχουν στο Βασίλειο της Ισπανίας τη δυνατότητα να γνωστοποιήσει τα αποτελέσματα των ελέγχων συστημάτων έως την 30ή Ιουνίου 2010.
               
            
                  —
               
               
                  προσβολή της αρχής της ασφάλειας δικαίου, καθόσον η προσβαλλόμενη απόφαση επιβάλλει στο Βασίλειο της Ισπανίας να επισπεύσει τους ελέγχους συστημάτων έναντι του χρονοδιαγράμματος που είχε συμφωνηθεί με την ίδια την Επιτροπή, και για τον λόγο αυτό η απαίτηση αυτή δεν ήταν προβλέψιμη για τις ισπανικές αρχές.
               
            
                  —
               
               
                  προσβολή της αρχής της δικαιολογημένης εμπιστοσύνης, καθόσον οι εθνικές αρχές ενήργησαν βασιζόμενες στα χρονοδιαγράμματα που είχε εγκρίνει η Επιτροπή στο πλαίσιο των στρατηγικών, τα οποία τηρούσαν, χωρίς η Επιτροπή να έχει επισημάνει σε κάποιο χρονικό σημείο ότι τούτο προϋπέθετε κάποια ανεπάρκεια του συστήματος διαχειρίσεως και ελέγχου.
               
            
                  —
               
               
                  προσβολή της αρχής της αναλογικότητας, καθόσον αφενός το μέτρο που υιοθέτησε η Επιτροπή είναι δυσανάλογο και αντίθετο προς μια αποτελεσματική οικονομική διαχείριση και αφετέρου υπάρχουν άλλα λιγότερο επαχθή νομικά εργαλεία για την επίτευξη του ίδιου σκοπού.
               
            Επικουρικώς, η προσφεύγουσα ζητεί τη μερική ακύρωση της προσβαλλόμενης αποφάσεως λόγω παραβάσεως του άρθρου 87, παράγραφος 2, του κανονισμού 1083/2006, καθόσον δεν έλαβαν χώρα εντός της προθεσμίας των δύο μηνών από την υποβολή της αιτήσεως οι πληρωμές της υπό κρίση υποθέσεως.
      Τέλος, το Βασίλειο της Ισπανίας ζητεί την καταβολή τόκων υπερημερίας δυνάμει του άρθρου 87, παράγραφος 2, του κανονισμού 1083/2006, του άρθρου 83 του κανονισμού 1605/2002 (2) και του άρθρου 106, παράγραφος 5, του κανονισμού 2342/2002 της Επιτροπής (3).
      
         (1)  Κανονισμός (ΕΚ) 1083/2006 του Συμβουλίου, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής, και καταργήσεως του κανονισμού (ΕΚ) 1260/1999 (ΕΕ L 210, σ. 25).
      
         (2)  Κανονισμός (EK, Ευρατόμ) 1605/2002 του Συμβουλίου, για τη θέσπιση του Δημοσιονομικού Κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ, L 25, σ. 43).
      
         (3)  Κανονισμός (ΕΚ, Ευρατόμ) αριθ. 2342/2002 της Επιτροπής της 23ης Δεκεμβρίου 2002 για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου, για τη θέσπιση του Δημοσιονομικού Κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.